**CanSat Azərbaycan müsabiqəsi “Reallaşdırma” mərhələsi**

**Video Təlimat sənədi**

“Reallaşdırma” mərhələsi təqdimat və modelin sınağı olmaqla 2 hissədən ibarətdir.

Modelin Sınağı aşağıda göstərilmiş bəndlər üzrə detallı olaraq video formatında təqdim olunmalıdır. Videonun adı “KomandaID\_VH\_2023” formasında verilməlidir.

Hesabat Videosu və tələb olunan digər materiallar (test nəticəsində əldə olunan şəkillər, Reallaşdırma sənədi) “KomandaID\_RS\_2023” adı ilə əlavə “.zip” formatında (maksimum 50Mb) qeyd edilən tarixdən gec olmayaraq http://cansat.az veb saytına yüklənməlidir. “.zip” formatında təhvil verilməsi planlaşdırılan sənədlər göstrərilən yaddaş limitini keçdiyi halda, komanda, sənədləri onlayn server (Online Drive) platformasına bütün istifadəçilər üçün açıq formada yükləməli və yüklənmiş faylın linki “CanSat 2023 Reallaşdırma sənədi” başlığı ilə info@cansat.space.az – ünvanına göndərilməlidir.

Komandalar “Video hesabat” şablonunda verilən bəndlər üzrə testləri video şəklində qeyd etməlidir.

**Video çəkiliş:**

* Heç bir risk və təhlükə olmayan ərazidə aparılmalı;
* Testlərin aparılması ilə bağlı təhlükəsizlik tədbirləri barədə məlumat verilməli;
* Video Hesabat MP4 formatında olmalı;
* İşıqlı mühitdə çəkilməli;
* Hesabat videosu maksimum 7 dəqiqə uzunluqda olmalı;
* Sürətləndirmə tətbiq edilməməli;
* Aparılmış bütün testlər bir videoda birləşdirilməlidir.

**Video təqdimat hissəsinə aşağıdakılar daxildir**:

* Ad, soyad və komandanın adı ilə təqdimata başlamaq;
* Missiyanın ümumi təsviri barədə qısa izah verilməli;
* Testlərin yerinə yetirilməsi zamanı nəzərə alınan təhlükəsizlik tədbirləri barədə qısa məlumat;

**Video Hesabatda aşağıdakılar təqdim olunmalıdır:**

* Model Peykin bütün mexanizmləri ilə uçuşdan əvvəlki ümumi görünüşü (passiv enmə sistemi ilə birlikdə);
* Elektronika komponentləri üçün ayrılmış hissənin ümumi görünüşü;
* Modelin ölçü, rəng və materialını əks etdirən real görüntülər;
* Passiv enmə sisteminin təsviri (daşıyıcıdan ayrılmadan əvvəl və sonrakı vəziyyətləri);
* Modelin yekun uçuşa buraxılma kütləsi (passiv enmə sistemi ilə birlikdə);
* Varsa ehtiyat kütlənin yerləşmə yeri;
* Hazırlanmış elektrik dövrəsinin funksionallığının işıq və səs indikasiya siqnalı vasitəsilə nümayişi;
* Batareya ilə bağlı təhlükəsizlik tədbiri və dövrəyə qoşulma metodu;
* Sensorların dövrəyə qoşulması və yerləşmə yerlərinin nümayişi;
* Model Peykin (MP) daşıyıcıdan ayrılmasının təyini metodunun nümayişi;
* MP–də video görüntünün qeydə alınması və yaddaşda saxlanılması;
* MP-nin yerə enişinin simulyasiyası və enmənin təyini metodlarının nümayişi;
* MP-də istifadə olunan mexanizmlərin və aktiv fazada baş verən dəyişikliklərin (məs: enmə və stabilləşmə sistemi üçün) işləməsini göstərən testlər;
* Model Peyk kamerasının 50% nisbətdə səma və 50% nisbətdə yer səthi görüntüsünün əldə olunması prosesinin reallaşdırılması və nəticələrin nümayişi;
* Yerüstü İdarəetmə Stansiyasının (YİS) istifadəçi interfeysinin vizual görüntüsü;
* YİS-də telemetriyanın real zaman ərzində göstərilməsi, ".csv" və ekran pəncərəsinin videogörüntüsünün saxlanılması;
* YİS-dən sayğacların sıfırlanma əmrinin MP-ə göndərilməsi və telemetriyanın sıfırlanma prosesi, qarşılıqlı xəbərləşmənin nümayişi;
* Missiyanın aktiv fazası müddətində Model peykin kamerasından qeydə alınan videogörüntü üzərində üfüq xətti və kompas üzrə istiqamətlənmənin reallaşdırılmasının nümayişi (**Əlavə şərtin icrası halında**);
* Missiyanın aktiv fazası müddətində MP-də yerləşdirilmiş və əsas missiya üçün nəzərdə tutulmuş kameradan əldə olunan videogörüntülərin real zaman ərzində yerüstü stansiyaya göndərilməsi prosesinin real nümayişi (**Əlavə şərtin icrası halında**).

*#QEYD: Modelin sınaq prosesi**yuxardakı ardıcıllıqla və məzmunu əhatə edəcək formada aparılmalıdır. Bütün testlərin real görüntülərə əsaslanması gözlənilir.*